text: [{"text_idx": "#000002", "text": "vi\u00f0merkingarMest lisnu nudlarnir i\u0301 2014 - NUDLAR on Ein gongutu\u0301r vi\u00f0 sjo\u0301varma\u0301lanMest lisnu nudlarnir i\u0301 2014 - NUDLAR on Eg havi a\u0301lit a\u0301 f\u00f8royingumMest lisnu nudlarnir i\u0301 2014 - NUDLAR on S\u00f8gan um MC-Ha\u0301r \u2013 Fyrstu a\u0301riniMest lisnu nudlarnir i\u0301 2014 - NUDLAR on Lisbeth er ordiligt fo\u0301lkMest lisnu nudlarnir i\u0301 2014 - NUDLAR on Vi\u00f0 Anthony i\u0301 oyrunum og Agga i\u0301 huganum"}, {"text_idx": "#000004", "text": "Nei, tu\u0301 eg umm\u00e6li ikki longur..."}, {"text_idx": "#000005", "text": "12. juni i\u0301 a\u0301r valdi eg at gevast sum umm\u00e6lari eftir 28 a\u0301r. Hugurin var ikki til ta\u00f0 longur. Men eftir eina konsertuppliving, sum hana eg fekk i\u0301 kv\u00f8ld, var hugurin aftur har \u2013 i\u0301 \u00f8llum f\u00f8rum eina l\u00f8tu."}, {"text_idx": "#000006", "text": "Men nei, stu\u0301ri\u00f0 ikki, slappi\u00f0 bara av \u2013 eg byrji ikki at umm\u00e6la aftur nu\u0301."}, {"text_idx": "#000007", "text": "Men kanska eg bara huglei\u00f0i eitt sindur her i\u0301 kv\u00f8ld, her um a\u0301rskifti\u00f0, hetta er ju\u0301 ti\u0301\u00f0in har man huglei\u00f0ur um ta\u00f0 bra\u0301tt farna og ta\u00f0, i\u00f0 stendur fyri durum."}, {"text_idx": "#000008", "text": "Eg veit ikki, hvussu ofta eg havi veri\u00f0 a\u0301 konsert vi\u00f0 H\u00f8gna Lisberg, ta\u00f0 er heilt o\u0301luksa\u0301liga ofta, men enn kla\u0301rar leirvi\u0301kingurin at bergtaka. Ta\u00f0 gerst ikki verri av, at hann seinastu a\u0301rini hevur funni\u00f0 ju\u0301st r\u00f8ttu manningina at flyta si\u0301n to\u0301nleik fram."}, {"text_idx": "#000010", "text": "L\u00f8gini Bow Down og I See God Through You hava b\u00e6\u00f0i\u00f0 veri\u00f0 bru\u0301kt i\u0301 sjo\u0301nvarpsr\u00f8\u00f0um og teldusp\u00f8lum, og Bow Down, man vera eitt ta\u00f0 mest u\u0301tbreidda f\u00f8royska lagi\u00f0 nakranti\u0301\u00f0, eftir at ta\u00f0 var vi\u00f0 i\u0301 sp\u00e6linum NBA 2K11."}, {"text_idx": "#000011", "text": "Eg minnist afturi i\u0301 2003, eg var vertur i\u0301 \u201c15 teimum bestu\u201d i\u0301 u\u0301tvarpinum. Trummusla\u0301arin i\u0301 Clickhaze setti seg i\u0301 samband vi\u00f0 meg, hann hev\u00f0i gj\u00f8rt eina fl\u00f8gu, og vildi gjarna hava eitt lag a\u0301 15 t\u00e6r bestu. Eg ba\u00f0 hann koma framvi\u00f0 vi\u00f0 eini fl\u00f8gu, so skuldi eg lurta, um okkurt lag ho\u0301ska\u00f0i seg til hetta. Ta\u0301 hann kom inn a\u0301 go\u0301lvi\u00f0, spurdi hann, um lagi\u00f0 fo\u0301r at koma sum eykalag komandi leygarkv\u00f8ld? Eg royndi at forkla\u0301ra, at eg li\u0301ka ma\u0301tti tjekka go\u0301\u00f0skuna, og um har var naka\u00f0, sum var no\u0301g gott. Hann virka\u00f0i heilt ovfarin, at eg yvirh\u00f8vur iva\u00f0ist i\u0301 go\u0301\u00f0skuni."}, {"text_idx": "#000012", "text": "Well, ta\u0301 eg hoyrdi fl\u00f8guna, hoyrdi eg beinanvegin, at hetta var ein sangskrivari vi\u00f0 heilt serligum evnum, framlei\u00f0sla og ljo\u0301\u00f0bland vo\u0301ru eitt sindur so sum so, men ga\u0301vurnar kundu ikki fornoktast."}, {"text_idx": "#000013", "text": "Eg haldi, at ta\u00f0 var lagi\u00f0 \u201cWhen You Get Home\u201d, i\u00f0 slapp at royna seg sum eykalag i\u0301 n\u00e6stu sending, og ta\u00f0 kom eisini inn a\u0301 listan, eins og fleiri onnur l\u00f8g av u\u0301tga\u0301vuni."}, {"text_idx": "#000014", "text": "I\u0301 v\u00e6tu, NASA og biografum"}, {"text_idx": "#000015", "text": "Vi\u00f0 hesum var mi\u0301n a\u0301hugi vaktur \u2013 og si\u0301\u00f0an ta\u0301, havi eg veri\u00f0 a\u0301 einum o\u0301tali av konsertum hja\u0301 H\u00f8gna Lisberg. Umframt at eg i\u0301 fleiri umf\u00f8rum hava gj\u00f8rt samr\u00f8\u00f0ur vi\u00f0 hann. Eg kundi nevnt eina fra\u0301li\u0301ka go\u0301\u00f0ve\u00f0urskonsert a\u0301 G!, eina seina kv\u00f8ld konsert a\u0301 G! 2009, vi\u00f0 eini a\u00f0rari trio og eina framu\u0301r biografkonsert i\u0301 Keypmannahavn, eina konsert a\u0301 Meiari\u0301num i\u0301 Havn, eina konsert a\u0301 einum dy\u0301ggjva\u0301tum Roskilde Festivali og ikki minst eina fantastiska framf\u00f8rslu a\u0301 Atlantic Music Event i\u0301 NASA i\u0301 Reykjavi\u0301k. Allar hesar framf\u00f8rslur vo\u0301ru sera go\u0301\u00f0ar, eins og no\u0301gvar a\u00f0rar konsertir, i\u00f0 eg havi uppliva\u00f0 vi\u00f0 H\u00f8gna."}, {"text_idx": "#000016", "text": "Men eg minnist eisini eina konsert i\u0301 Gimle i\u0301 Roskilde, og eina a\u00f0ra a\u0301 G! Festivalinum, ba\u0301\u00f0ar i\u0301 2005. Hetta var um ta\u00f0 mundi\u00f0, at onnur u\u0301tga\u0301van Morning Dew kom u\u0301t. Bo\u0301lkurin hev\u00f0i sera torf\u00f8rt vi\u00f0 at flyta l\u00f8gini u\u0301t a\u0301 konsertpallin i\u0301 n\u00f8ktandi go\u0301\u00f0sku. Eg minnist, at Jonhard Hammer, i\u00f0 eg arbeiddi saman vi\u00f0 ta\u0301, helt meg vera farnan ov langt, ta\u0301 eg gav umm\u00e6linum av konsertini hja\u0301 H\u00f8gna a\u0301 G! 2005 yvirskriftina \u201cH\u00f8gni Lisberg skuffa\u00f0i aftur\u201d. Kanska hev\u00f0i Jonhard grein i\u0301 si\u0301num ma\u0301li. Men samstundis so vi\u0301sir upplivingin i\u0301 kv\u00f8ld av onkrum av somu l\u00f8gum, hesafer\u00f0 vi\u00f0 r\u00e6tta bo\u0301lkinum, hvussu r\u00e6tt eg hev\u00f0i. H\u00f8gni livdi ikki upp til potentiali\u00f0 ta\u0301, men sum ta\u00f0 kennist gott at sta\u00f0festa, at ta\u00f0 ger hann nu\u0301."}, {"text_idx": "#000017", "text": "H\u00f8gni, Knu\u0301t og Jan Ru\u0301ni"}, {"text_idx": "#000018", "text": "Ja, sum mi\u0301n go\u0301\u00f0i vinur, to\u0301nleikan\u00f8rdur og porkerningur Eiler S\u00f8rensen seg\u00f0i i\u0301 kv\u00f8ld: \u201cH\u00f8gni er no\u0301gv betri live enn a\u0301 fl\u00f8gu\u201d"}, {"text_idx": "#000019", "text": "Ta\u00f0 sigur no\u0301gv, ti\u0301 fl\u00f8gurnar eru meistaraligar, men eg haldi at Eiler hevur r\u00e6tt. Henda trioin: H\u00f8gni Lisberg vi\u00f0 r\u00f8dd og a\u0301 kassagittar, i\u00f0 eisini virkar sum a\u0301sla\u0301ttursljo\u0301\u00f0f\u00f8ri, Knu\u0301t Ha\u0301berg Eysturstein a\u0301 tangentum og t\u00f8kni av ymiskum slag og r\u00f8dd og so Jan Ru\u0301ni Poulsen a\u0301 trummum og a\u0301sla\u0301ttri \u2013 er o\u0301metaliga go\u0301\u00f0. Teir hava allir framu\u0301rskarandi go\u0301\u00f0an smak, og sp\u00e6la v\u00e6l, umframt, at teir kennast og rigga saman."}, {"text_idx": "#000020", "text": "Fyrstu fer\u00f0 eg hoyrdi teir sp\u00e6la saman vi\u00f0 ju\u0301st hesum setuppinum var a\u0301 G! fyri n\u00f8krum a\u0301rum si\u0301\u00f0an, haldi eg. Eg hugsa\u00f0i, at hetta var ta\u00f0. Endiliga hev\u00f0i H\u00f8gni sett r\u00f8ttu manningina saman. I\u0301 Jan Ru\u0301na hevur hann funni\u00f0 ein trummara, i\u00f0 kann geva to\u0301nleikinum tann dynamikk og ta\u00f0 li\u0301v, i\u00f0 hann skal hava, og i\u0301 Knu\u0301ti hevur hann funni\u00f0 gandakallin, i\u00f0 skapar so sto\u0301ran part av ljo\u0301\u00f0myndini, ikki bert vi\u00f0 tangentum og elektroniskum snildum, men eisni vi\u00f0 eini r\u00f8dd, i\u00f0 gevur l\u00f8gunum r\u00e6tta litin."}, {"text_idx": "#000021", "text": "Knu\u0301t er eins og H\u00f8gni royndur sum frontfigurur, hansara r\u00f8dd er go\u0301\u00f0 og ljo\u0301\u00f0ar sum eina forsangari, ikki sum ein ko\u0301rsangari, og ta\u0301 H\u00f8gni sja\u0301lvur ofta syngur ko\u0301rr\u00e6ddirnar a\u0301 fl\u00f8gunum og t\u00e6r ofta virka meira sum dialogur enn sum ko\u0301r, er ta\u00f0 fantastiskt at ko\u0301rr\u00e6ddirnar eisini a\u0301 konsert ver\u00f0a sungnar av eini r\u00f8dd vi\u00f0 forsangara karakteri."}, {"text_idx": "#000022", "text": "Ta\u00f0 er torf\u00f8rt ikki at draga paralellir til 200, ta\u0301 man hoyrir trionina Hogni. Her er eisini rokkur, v\u00e6l sp\u00e6ldur to\u0301nleikur, politiskir tekstir, uppro\u0301p til kollvelting og ennta\u0301 ey\u00f0kendu ro\u0301piko\u0301rini, i\u00f0 200 hevur gj\u00f8rt til si\u0301tt v\u00f8rumerki."}, {"text_idx": "#000023", "text": "Men hetta er ikki 200, og fyri tey eldru, so er hetta heldur ikki Musketerarnir. Hetta er kanska heldur 300. Ska\u0301lkabrosi\u00f0 hja\u0301 200 s\u00e6\u00f0st og hoyrist ikki her. Hetta er ramasti a\u0301lvari. To\u0301nleikurin er eisini munandi meira fj\u00f8lbroyttur og ljo\u0301\u00f0myndirnar ikki li\u0301ka einfaldar, her eru fleiri tempo og fleiri l\u00f8g av to\u0301nleiki. Alt sum sp\u00e6lt ver\u00f0ur tykist v\u00e6l umhugsa\u00f0, og allir partar av ljo\u0301\u00f0myndini komponera\u00f0ir til at geva l\u00f8gunum r\u00e6tta to\u0301nan og r\u00e6tta litin."}, {"text_idx": "#000025", "text": "At byrja vi\u00f0 Killer in Me av Call For a Revolution var djarvt, men rigga\u00f0i v\u00e6l, intensiteturin var beinanvegin i\u0301 topp, og ikki minst samsp\u00e6li\u00f0 millum r\u00f8ddina hja\u0301 Knu\u0301ti og ti\u0301 hja\u0301 H\u00f8gna var\u00f0 servara fra\u0301 fyrstu l\u00f8tu. Lagi\u00f0 er sera intenst, ho\u0301ast ta\u00f0 ikki telist millum tey villastu hja\u0301 H\u00f8gna."}, {"text_idx": "#000026", "text": "Ta\u00f0 vo\u0301ru serlig l\u00f8g av Call For a Revolution, i\u00f0 fingu pla\u0301ss fyrstu l\u00f8tuna, ti\u0301 eftir Killer in Me kom fra\u0301li\u0301ka lagi\u00f0 Back Against the Wall, um chilenska protestsangaran Victor Jara, i\u00f0 bleiv pi\u0301ndur og dripin av herinum. Vit sungu vi\u00f0 hesa l\u00f8tuna \u201cThere must be some kind a way out of here\u201d. Si\u0301\u00f0an kom tittullagi\u00f0 a\u0301 fl\u00f8guni, protestsangurin, i\u00f0 a\u0301tti at veri\u00f0 slagsangur hja\u0301 Anti Wallstreetr\u00f8rsluni, i\u00f0 saman vi\u00f0 okkum kundu ro\u0301pt: \u201cRaise Your voices and take what\u2019s yours all you anonymous.\u201d"}, {"text_idx": "#000027", "text": "Fjo\u0301r\u00f0a lagi\u00f0 leg\u00f0i kollveltingina til viks eina l\u00f8tu, vakra lagi\u00f0 I See God Through You, her sto\u0301\u00f0 H\u00f8gni a\u0301 pallinum vi\u00f0 einum sera inniligum og v\u00f8krum u\u0301trykki\u00f0, og sang um at missa tru\u0301nna, bert H\u00f8gni vi\u00f0 kassagittari og Knu\u0301t a\u0301 tangentunum. Hetta er ein v\u00f8kur k\u00e6rleiksballada, um at ho\u0301ast tru\u0301gvin a\u0301 himmalin og einglar er mist, so skilir hann, at gu\u00f0 finnist i\u0301 k\u00e6rleikanum millum fo\u0301lk."}, {"text_idx": "#000028", "text": "Call For a Revolution er ho\u0301ast yvir 4 a\u0301r a\u0301 baki\u00f0 ny\u0301ggjasta u\u0301tga\u0301van hja\u0301 H\u00f8gna, og hon a\u0301tti ikki f\u00e6rri ein 7 av teimum 16 l\u00f8gunum, i\u00f0 H\u00f8gni framf\u00f8rdi."}, {"text_idx": "#000030", "text": "Einasta f\u00f8royska lagi\u00f0 a\u0301 skra\u0301nni\u00f0 var Fo\u0301lki\u00f0 i\u0301 Sprekkunum av EP, og var hetta vi\u00f0 til at byggja stemningin upp til ein meira li\u0301vligan og larmandi part av konsertini. Hetta byrja\u00f0i vi\u00f0 lagnum How High av Hare\u0301 Hare\u0301, eitt lag, i\u00f0 vaks og gj\u00f8rdist eitt slag av jam, i\u00f0 var so vilt, at eina dama, i\u00f0 sat t\u00e6tt vi\u00f0 okkum okkum, datt av sto\u0301linum, so no\u0301gv hon klappa\u00f0i."}, {"text_idx": "#000032", "text": "Ta\u00f0 er l\u00f8gi\u00f0 at hugsa s\u00e6r, at fyri 10-13 a\u0301rum si\u0301\u00f0an var no\u0301gv st\u00f8rsta hitti\u00f0 hja\u0301 H\u00f8gna, ta\u00f0 kontrikenda Just Dig, men i\u0301 dag sleppur lagi\u00f0 ikki eingongd upp i\u0301 part. Heldur ikki naka\u00f0 lag av fyrstu u\u0301tga\u0301vuni sleppur vi\u00f0, og sja\u0301lvt meistaraverki\u00f0 Con Man f\u00e6r einans 2 l\u00f8g vi\u00f0 a\u0301 skra\u0301nna. Anna\u00f0 av hesum l\u00f8gum Sea of Mercy slapp at liggja sum ein buffari millum li\u0301vligu funkuttu l\u00f8gini av Hare\u0301 Hare\u0301 og endalagi\u00f0, sto\u0301ra hitti\u00f0, i\u00f0 eisini er av Hare\u0301 Hare\u0301: Bow Down (To no Man). Her var ikki ney\u00f0ugt hja\u0301 H\u00f8gna og bo\u0301lkinum at bukka, ti\u0301 teir blivu klappa\u00f0ir skjo\u0301tt og v\u00e6l inn aftur, at sp\u00e6la vakra sveimandi tittullagi\u00f0 av Morning Dew."}, {"text_idx": "#000033", "text": "Hetta var ein fantastisk konsert, vi\u00f0 einum fantastiskum solisti, i\u00f0 hevur funni\u00f0 ju\u0301st tann r\u00e6tta bo\u0301lkin at sp\u00e6la vi\u00f0 s\u00e6r. Hetta er synergi, ta\u0301 hon er best, saman eru teir so r\u00e6\u00f0uliga no\u0301gv meira enn summurin av einstaklingunum."}, {"text_idx": "#000034", "text": "Umheimurin hevur i\u0301 ein mun varnast H\u00f8gna. Hansara l\u00f8g eru i\u0301 sjo\u0301nvarpsr\u00f8\u00f0um, og teldusp\u00f8lum, men satt at siga, er ta\u00f0 undarligt, at hesin bo\u0301lkurin ikki sp\u00e6lir u\u0301tseld stadion kring USA ella Evropa, ti\u0301 hetta er i\u0301 heimsflokki."}, {"text_idx": "#000035", "text": "Ein av teimum st\u00f8rstu er farin"}, {"text_idx": "#000036", "text": "F\u00f8royar hevur mist ein av si\u0301num mest ga\u0301va\u00f0u synum og mi\u0301tt yrkis\u00f8ki\u00f0, samskiftisvinnan, hevur mist ein av okkara st\u00f8rstu, ta\u00f0 er kenslan, i\u00f0 eg siti eftir vi\u00f0, nu\u0301 bo\u00f0ini um dey\u00f0an hja\u0301 Petur Slyne eru sodna\u00f0i naka\u00f0."}, {"text_idx": "#000037", "text": "Ta\u00f0 var ein sto\u0301rur skelkur, ta\u0301 eg i\u0301 einum barnaf\u00f8\u00f0ingardegi i\u0301 gja\u0301r fr\u00e6tti andla\u0301ti\u00f0. Fyrsti tankin var, at ta\u00f0 ikki kundi passa \u2013 Si\u0301\u00f0ani kom tankin, at ryktini, i\u00f0 eg hev\u00f0i hoyrt mitt i\u0301 vikuni, um at Petur var sju\u0301kur, vo\u0301ru sonn, og at hetta kanska var ein misskiljing, at hann var sju\u0301kur og ikki dey\u00f0ur. Men so kom hendan tunga kenslan av meiningsloysi."}, {"text_idx": "#000038", "text": "Eftir at hava hoyrt ryktini mikudagin, \u00e6tla\u00f0i eg at skriva til Petur, fa\u0301a tey avva\u0301tta\u00f0i, og um ikki, so bjo\u0301\u00f0a at hja\u0301lpa honum vi\u00f0 a\u0301tro\u00f0kandi uppga\u0301vum, inntil hann aftur var fri\u0301skur. Men eg visti ikki um eg skuldi o\u0301ro\u0301gva, og royndi ti\u0301 at spyrja onnur, um tey h\u00f8vdu fr\u00e6tt naka\u00f0, men eingin visti naka\u00f0."}, {"text_idx": "#000039", "text": "Seinnu a\u0301rini er Petur blivin kendur sum to\u0301nleikafyriskipari, og eg minnist eisini, at hann royndi seg sum to\u0301nleikara eitt stutt ti\u0301\u00f0arskei\u00f0, fyri skjo\u0301tt 30 a\u0301rum si\u0301\u00f0an. Sum ein av h\u00f8vu\u00f0smonnunum handan Voxbotn setti hann li\u0301v i\u0301 no\u0301gvar tu\u0301sund f\u00f8royingar so seint sum si\u0301\u00f0sta vikuskifti\u00f0, og um tv\u00e6r vikur er aftur eitt to\u0301nleikashow a\u0301 skra\u0301nni, i\u00f0 hann hevur sta\u00f0i\u00f0 fyri, ta\u0301 To\u0301rsfest ver\u00f0ur i\u0301 mi\u00f0by\u0301num i\u0301 Havn, eins og vit \u00f8ll kunnu lurta eftir Voxpop, i\u00f0 hann eisini stovna\u00f0i, millum tilt\u00f8kini."}, {"text_idx": "#000040", "text": "Eg havi alti\u0301\u00f0 vita av Peturi, fra\u0301 barnaa\u0301runum, hann var tvey a\u0301r eldri enn eg. Saman vi\u00f0 Suna Reinert og \u00f8\u00f0rum, var hann ein av hesum, sum ein ungur hip hoppari og taggari i\u0301 Havn sa\u0301 upp til."}, {"text_idx": "#000041", "text": "85 dystir fyri besta li\u00f0i\u00f0 hja\u0301 HB leg\u00f0i man eisini merki til, ho\u0301ast no\u0301gvir av hesum vo\u0301ru, me\u00f0an eg bu\u0301\u00f0i i\u0301 Danmark."}, {"text_idx": "#000042", "text": "Eg og Petur hava arbeitt saman i\u0301 fleiri umf\u00f8rum, og fakliga hava vit matcha\u00f0 sera v\u00e6l. Faktiskt hevur ta\u00f0 veri\u00f0 ordiliga stuttligt. Fyrstu fer\u00f0 vit ordiliga gj\u00f8rdu naka\u00f0 st\u00f8rri saman, var i\u0301 februar 2014, ta\u0301 Gudny Langaard a\u0301 Vodafone setti okkum saman av enduruppfinna taluti\u0301\u00f0arkorti\u00f0, nu\u0301 vi\u00f0 data."}, {"text_idx": "#000043", "text": "Hugskoti\u00f0 var at gera selfie a\u0301taki\u00f0 selfie.fo ju\u0301st sum selfiealdan floymdi um heimin. Saman vi\u00f0 einum skemtara, filma\u00f0u vit ly\u0301singarfilmar vi\u00f0 fartelefon og koyrdu uppa\u0301 flatan humor. Hetta var eitt ta\u00f0 stuttligasta ly\u0301singara\u0301taki\u00f0 at gera, i\u00f0 eg havi veri\u00f0 vi\u00f0 til. Vit flentu no\u0301gv, ristu uppa\u0301 h\u00f8vdi\u00f0, og hugna\u00f0u okkum, eg, Petur og ON Jon, i\u00f0 alti\u0301\u00f0 var ON. U\u0301rsliti\u00f0 mugu onnur d\u00f8ma um, men ta\u00f0 var stuttligt at gera."}, {"text_idx": "#000044", "text": "Eftir hetta komu fleiri onnur a\u0301t\u00f8k fyri Vodafone, og okkurt anna\u00f0 eisini. Eg slapp eisini at hja\u0301lpa til vi\u00f0 tekstarbei\u00f0i til n\u00f8kur Voxbotn og nakrar To\u0301rsfestir, umframt okkurt anna\u00f0 samstarv \u2013 ta\u00f0 var alti\u0301\u00f0 eitt forn\u00f8jlisi at arbei\u00f0a saman vi\u00f0 Peturi."}, {"text_idx": "#000045", "text": "Petur var o\u0301fatiliga dugnaligur. Ein knasandi go\u0301\u00f0ur sni\u00f0gevi, go\u0301\u00f0ur ide\u0301 ma\u00f0ur og vi\u00f0 sera no\u0301gvum royndum. Hetta gj\u00f8rdi hann til ein tann dugnaligasta, i\u00f0 eg havi arbeitt saman vi\u00f0. Evnini at vita, n\u00e6r hann skuldi lurta og killa si\u0301nar darlingar vo\u0301ru eisini go\u0301\u00f0."}, {"text_idx": "#000046", "text": "Hann var eisini o\u0301tru\u0301liga arbei\u00f0ssamur og ekstremt kvikur. Eg havi faktiskt onganti\u0301\u00f0 s\u00e6\u00f0 naka\u00f0 li\u0301knandi. Ta\u00f0 fall honum so na\u0301tu\u0301rligt at sni\u00f0geva og seta upp, at tingini alti\u0301\u00f0 so\u0301u gott u\u0301t, eisini um ta\u00f0 var sett upp i\u0301 sto\u0301rum skundi, og gj\u00f8rdi hann s\u00e6r eitt sindur st\u00f8rri o\u0301mak, so var ta\u00f0 sum oftast fra\u0301li\u0301kt."}, {"text_idx": "#000047", "text": "Eg minnist einafer\u00f0, at eg ringdi ni\u00f0ur til Mallorca, hann skuldi havt levera okkurt til Vodafone, og einki var komi\u00f0 fram. \u2013 Eg eri n\u00e6stan li\u00f0ugur, kemur um eina l\u00f8tu, seg\u00f0i hann, og millum linjurnar skilti eg, at hann ikki var byrja\u00f0ur. Men ein ti\u0301ma seinni la\u0301 eitt heilt a\u0301tak i\u0301 mailinum."}, {"text_idx": "#000049", "text": "Mi\u0301nir tankar eru vi\u00f0 \u00f8llum tykkum, sita eftir."}, {"text_idx": "#000051", "text": "Ho\u0301sdagin 14. juni fari eg at umm\u00e6la ny\u0301ggju fl\u00f8guna hja\u0301 Marius Ziska, Portur. Hetta ver\u00f0ur si\u0301\u00f0sta Kv\u00f8rnin i\u0301 hesum sendia\u0301rinum, og fyri meg si\u0301\u00f0sta Kv\u00f8rnin a\u0301 hesum sinni. Eg velji nemmiliga at takka fyri meg sum umm\u00e6lari eftir sendingina. I\u0301 \u00f8llum f\u00f8rum i\u0301 eitt ti\u0301\u00f0arskei\u00f0."}, {"text_idx": "#000052", "text": "Eg havi umm\u00e6lt n\u00e6rum u\u0301t i\u0301 eitt i\u0301 28 a\u0301r, eg havi alti\u0301\u00f0 gj\u00f8rt ta\u00f0, ti\u0301 at eg helt ta\u00f0 vera ty\u0301dningarmiki\u00f0, og at f\u00f8royskum to\u0301nleikur hev\u00f0i uppibori\u00f0 gj\u00f8lla vi\u00f0ger\u00f0."}, {"text_idx": "#000053", "text": "Eg havi umm\u00e6lt i\u0301 Jazzti\u0301\u00f0indum, i\u0301 Sosialinum, i\u0301 Dimmal\u00e6tting, i\u0301 Nor\u00f0ly\u0301sinum og i\u0301 Oyggjaskeggja, a\u0301 portal.fo, pop.fo, planet.fo, a\u0301 in.fo, a\u0301 nordlysid.fo, a\u0301 torsportal.fo og a\u0301 nudlar.net, i\u0301 N\u00e6rvarpinum i\u0301 Keypmannahavn, a\u0301 Ra\u0301s 2 og ikki minst i\u0301 Kringvarpinum."}, {"text_idx": "#000054", "text": "Eg fo\u0301r fyrstu fer\u00f0 vi\u00f0 i\u0301 Kv\u00f8rnina 9. oktober i\u0301 2007, ta\u0301 var Ru\u0301ni Ja\u0301kupsson vertur, og her umm\u00e6ldi eg saman vi\u00f0 no\u0301gvum dugnaligum fo\u0301lkum i\u0301 n\u00f8kur a\u0301r, har i\u0301millum Sunleif Rasmussen, i\u00f0 gav ein heilt annan vinkul, ofta nokkso teoretiskan, men samsp\u00e6li\u00f0 milllum l\u00e6rd og o\u0301l\u00e6rd helt eg rigga v\u00e6l."}, {"text_idx": "#000055", "text": "Stutt eftir, at Ru\u0301ni gavst vi\u00f0 Kv\u00f8rnini, fo\u0301r eg einsamallur at umm\u00e6la i\u0301 sendingini Brunsj, har ein annar fyrrverandi Kvarnar umm\u00e6lari, Ey\u00f0finn Jensen nu\u0301 var vertur. Hetta gj\u00f8rdu vit, til Kv\u00f8rnin aftur var\u00f0 sett a\u0301 skra\u0301 n\u00f8kur a\u0301r seinni, og si\u0301\u00f0an ta\u0301 havi eg umm\u00e6lt har, saman vi\u00f0 no\u0301gvum dugnaligum og fittum fo\u0301lkum, har havi eg hug at taka Ka\u0301ra Jacobsen og I\u0301sak Samleben fram, ti\u0301 teir veruliga go\u0301vu sendingini eina tyngd, to\u0301 uttan at gerast o\u0301ney\u00f0uga torskildir."}, {"text_idx": "#000056", "text": "M\u00e6r hevur da\u0301mt v\u00e6l, og ho\u0301ast kritikkurin onkunti\u0301\u00f0 hevur veri\u00f0 har\u00f0ur, og onkrar ho\u0301ttanir eftir li\u0301vinum, og onkur einst\u00f8k har\u00f0skapsst\u00f8\u00f0a hava veri\u00f0, so havi eg alti\u0301\u00f0 hildi\u00f0 a\u0301 vi\u00f0 go\u0301\u00f0um treysti. Eingin idiotur skal sleppa at ste\u00f0ga m\u00e6r i\u0301 at gera, eitt arbei\u00f0i, i\u00f0 eg meti hava sto\u0301ran ty\u0301dning: Hetta at vi\u0301sa f\u00f8royskum to\u0301nleikarum vir\u00f0ing, vi\u00f0 at vi\u00f0gera teirra to\u0301nleik seri\u00f8st."}, {"text_idx": "#000057", "text": "Ofta ver\u00f0ur sagt, at vit umm\u00e6larar eiga at tola kritikk, og ta\u00f0 gera vit sanniliga eisini. Eg haldi eisini, at vit eiga at lurta eftir kritikki, serliga um hann kemur fra\u0301 v\u00e6lskikka\u00f0um fo\u0301lki, i\u00f0 vit hava vir\u00f0ing fyri. Eg tru\u0301gvi fult og fast uppa\u0301, at kritikkur ger okkum betri, og vit eiga sja\u0301lvandi alti\u0301\u00f0 at royna at gerast dugnaligari."}, {"text_idx": "#000058", "text": "Ein afturvendandi kritikkur, i\u00f0 hevur veri\u00f0 at hoyrt, er at okkara panel manglar fakligheit. Dugnaligir og no\u0301gv virdir to\u0301nleikarar sum Sunleif Rasmussen og Magni Husgaard hava veri\u00f0 millum tey, i\u00f0 eftirly\u0301sa u\u0301tbu\u0301gving hja\u0301 umm\u00e6larunum. Hetta eru autoritetar, hv\u00f8rs or\u00f0 sja\u0301lvandi viga tungt."}, {"text_idx": "#000059", "text": "Eg vil to\u0301 siga, at eg ikki haldi naka\u00f0 vera gali\u00f0 vi\u00f0 mi\u0301nari fakligheit. 28 a\u0301r av umm\u00e6ling, nokk yvir tu\u0301sund konsertir innan- og uttanlands, eitt innlit i\u0301 f\u00f8royska to\u0301nleikas\u00f8gu, i\u00f0 fa\u0301ur man taka meg i\u0301 og kritisk lurtan eftir o\u0301teljandi u\u0301tga\u0301vum, er i\u0301 mi\u0301nari ver\u00f0 ri\u0301kilig fakligheit."}, {"text_idx": "#000060", "text": "Eg haldi eisini, at fyri brei\u00f0a lurtaraskar\u00f0an havi eg fingi\u00f0 f\u00f8rleika at mi\u00f0la to\u0301nleikin betur enn n\u00f8kur sku\u0301lagongd kundi givi\u00f0 m\u00e6r. Eg havi onganti\u0301\u00f0 \u00e6tla at veri\u00f0 eliterur i\u0301 mi\u0301ni umm\u00e6ling, men umm\u00e6li til vanliga f\u00f8royingin."}, {"text_idx": "#000061", "text": "Men eg ma\u0301 eisini sta\u00f0festa, at har tykist at vera komin ein a\u0301vi\u0301sur metaltroyttleiki millum mentanarli\u0301vi\u00f0 og meg sum umm\u00e6lara. Fo\u0301lk ilskast alsamt meira, og ta\u00f0 tekur fokus fra\u0301 ti\u0301, i\u00f0 a\u0301tti at havt ty\u0301dning, vi\u00f0ger\u00f0in av to\u0301nleikinum."}, {"text_idx": "#000062", "text": "Metaltroyttleikin gongur to\u0301 ba\u0301\u00f0ar vegir. Eg haldi stutt sagt ikki, at ta\u00f0 er li\u0301ka stuttligt longur. At mi\u0301tt arbei\u00f0s- og privatli\u0301v fyllur no\u0301gv, og ikki letur no\u0301gv ru\u0301m eftir at umm\u00e6la i\u0301, sp\u00e6lir sja\u0301lvandi eisini inn. Ta\u0301 eg samstundis veit, at v\u00e6l skikka\u00f0i og dugnalig fo\u0301lk eru har at f\u00f8ra sendingina vi\u0301\u00f0ari, so f\u00f8li eg, at hetta er ti\u0301\u00f0spunkti\u00f0 at taka ein ste\u00f0g."}, {"text_idx": "#000063", "text": "Kv\u00f8rnin hevur a\u00f0rar dugnaligar umm\u00e6larar, og eg vo\u0301ni eisini, at onkur annar tra\u00f0kar til nu\u0301 ta\u00f0 tynnist i\u0301 umm\u00e6laraho\u0301pinum, gle\u00f0iligt hev\u00f0i veri\u00f0, um hetta var onkur, i\u00f0 var teoretiskt sterkur, so eisini tey, i\u00f0 eftirly\u0301sa tann partin fa\u0301a si\u0301tt."}, {"text_idx": "#000064", "text": "Eg havi ongar illusio\u0301nir um, at hetta ver\u00f0ur mi\u0301tt si\u0301\u00f0sta umm\u00e6li. Eg fari uttan iva at sakna ta\u00f0 skjo\u0301tt. og m\u00f8guliga eri eg skjo\u0301tur aftur."}, {"text_idx": "#000066", "text": "Takk fyri samstarvi\u00f0, tit sum hava veri\u00f0 vertir og umm\u00e6larar!"}, {"text_idx": "#000067", "text": "Takk fyri, at tit sum lurta\u00f0u, lurta\u00f0u vi\u00f0!"}, {"text_idx": "#000068", "text": "Jo\u0301gvan Fri\u0301\u00f0riksson, bispur, hev\u00f0i eina framu\u0301rskarandi pr\u00e6diku i\u0301 Vesturkirkjuni i\u0301 dag."}, {"text_idx": "#000069", "text": "Bispur leg\u00f0i fyri vi\u00f0 at u\u0301ttala seg um fa\u0301vitsku, at Bi\u0301blian ikki hev\u00f0i no\u0301gv til yvirs fyri fa\u0301vitsku, og vi\u00f0 ti\u0301 var to\u0301nin lagdur. Ein vitugur og skilago\u0301\u00f0ur ma\u00f0ur, i\u00f0 helt eina vituga og skilago\u0301\u00f0a pr\u00e6diku. Eina pr\u00e6diku um, at li\u0301vi\u00f0 i\u0301 veruleikanum er einfalt. At ta\u00f0 sja\u0301lvandi eru truplar l\u00f8tur, men taka vit t\u00e6r burtur, so er li\u0301vi\u00f0 einfalt."}, {"text_idx": "#000070", "text": "Long var pr\u00e6dikan, eg vildi mett 30-40 minuttir, men ta\u00f0 ger einki, ta\u0301 hon er so go\u0301\u00f0. Ein go\u0301\u00f0ur r\u00f8\u00f0ari kla\u0301rar at bergtaka i\u0301 langa ti\u0301\u00f0. Menn sum Tobbi, Churchill og ja, eisini Jo\u0301gvan Fri\u0301\u00f0riksson."}, {"text_idx": "#000072", "text": "Pr\u00e6dikan var skipa\u00f0, sum ein r\u00f8\u00f0a a\u0301 einum f\u00f8\u00f0ingardegi. Hvi\u0301tusunna er f\u00f8\u00f0ingardagurin hja\u0301 kirkjuni. Ta\u0301 nu\u0301 talan var um eina f\u00f8\u00f0ingardagsr\u00f8\u00f0u, so vo\u0301ru karmarnir leysari enn i\u0301 vanligum pr\u00e6dikum. Har var pla\u0301ss til sja\u0301lvro\u0301s, sum bispur seg\u00f0i, so var vanligt at ro\u0301sa f\u00f8\u00f0ingardagsbarninum. Har var sja\u0301lvsinnlit og ja, sja\u0301lvskritikkur. Har vo\u0301ru huglei\u00f0ingar um andaliga sunnheit, sma\u0301ar s\u00f8gur u\u0301r veruliga li\u0301vinum, og um at dagf\u00f8ra kirkjuna, um at halda hana vi\u00f0komandi."}, {"text_idx": "#000073", "text": "Hann tosa\u00f0i um pa\u0301tikna a\u0301lvaran, i\u00f0 man v\u00e6ntar av prestum, og um hvar gle\u00f0in bleiv av i\u0301 kristindo\u0301mi. Hann tosa\u00f0i um, at hann var gla\u00f0ur, og at hendan gle\u00f0i kundi fa\u0301a onnur at ver\u00f0a gla\u00f0, og at pa\u0301tikin a\u0301lvari, onganti\u0301\u00f0 hev\u00f0i flutt naka\u00f0."}, {"text_idx": "#000074", "text": "Hann tosa\u00f0i eisini um okkum, i\u00f0 so\u0301tu og lurta\u00f0u, hvussu no\u0301gv okkara hja\u0301vera ty\u0301ddi. Hvussu no\u0301gv hann, a\u00f0rir prestar, deknar og onnur fingu burturu\u0301r at standa frammanfyri okkum. At hetta fekk tey at halda fast i\u0301 tru\u0301nni."}, {"text_idx": "#000075", "text": "Eg eri sja\u0301lvur vanliga ikki tann, i\u00f0 flaggi vi\u00f0 mi\u0301num a\u0301tru\u0301narligu sjo\u0301narmi\u00f0um. Gangi av heilum hjarta inn fyri tru\u0301arfr\u00e6lsi, eri eisini sterkt i\u0301mo\u0301ti religi\u00f8sari indoktrinering av b\u00f8rnum, o\u0301ans\u00e6\u00f0 hv\u00f8r religio\u0301nin er."}, {"text_idx": "#000076", "text": "Ver\u00f0ur o\u0301r\u00e6ttur framdur i\u0301 navninum hja\u0301 einum a\u0301tru\u0301na\u00f0i, er ta\u00f0 m\u00e6r li\u0301kamiki\u00f0, um a\u0301tru\u0301na\u00f0urin er islam, j\u00f8dado\u0301mur, kristindo\u0301mur ella okkurt heilt anna\u00f0, eg mo\u0301tm\u00e6li!"}, {"text_idx": "#000077", "text": "Ti\u0301 havi eg nokk fingi\u00f0 or\u00f0 a\u0301 meg sum ateist, men si\u0301ggi veruliga ikki, hvi\u0301 religi\u00f8s fo\u0301lk hava hug at seta = millum r\u00e6ttvi\u0301siskenslu og ateismu, men ta\u00f0 mugu fo\u0301lk sja\u0301lvi um."}, {"text_idx": "#000080", "text": "Lippukassin: Ikki lendandi i\u0301 Va\u0301gum"}, {"text_idx": "#000081", "text": "\u201cHar so\u0301tu vit so og ga\u0301na\u00f0u i\u0301 flogfarinum i\u0301 try\u0301 korter, ta\u0301 vindurin endiliga vendi, men vit vo\u0301ru ikki meira enn komin upp i\u0301 luftina, ta\u0301 vindurin aftur vendi, og flogari\u00f0 fo\u0301r bo\u0301ltandi ni\u00f0ur mo\u0301ti S\u00f8rva\u0301gi. Vi\u00f0 meira enn vanligum dugnaskapi, fekk flogskiparin to\u0301 bjarga okkum u\u0301r vissa dey\u00f0anum\u201d"}, {"text_idx": "#000082", "text": "Det var dengang Facebook minnir meg a\u0301, ta\u00f0 ti\u0301\u00f0ina ta\u0301 Atlantic var naka\u00f0 v\u00e6l minni\u00f0 a\u0301li\u0301tandi enn i\u0301 dag. Ta\u0301 tu\u0301rar dekan ov ofta blivu avly\u0301stir \u2013 Serliga hja\u0301 m\u00e6r."}, {"text_idx": "#000083", "text": "Eg skriva\u00f0i einafer\u00f0 ein blogg um ta\u00f0, hann kann lesast her."}, {"text_idx": "#000086", "text": "Eitt FM skal vinnast a\u0301 heimav\u00f8lli, so sleppur felag, fjepparar og li\u00f0 at ha\u0301ti\u0301\u00f0arhalda ta\u00f0 a\u0301 heilt r\u00e6ttan ha\u0301tt. Eg var i\u0301 Gundadali i\u0301 dag, og upplivdi dystin millum tv\u00e6r av kempunum i\u0301 f\u00f8royskari fo\u0301tbo\u0301ltss\u00f8gu bresta saman i\u0301 einum lagnudysti, i\u00f0 enda\u00f0i vi\u00f0 at avgera b\u00e6\u00f0i meistaraheiti\u00f0 og nokk eisini ni\u00f0urflytingina."}, {"text_idx": "#000087", "text": "Nu\u0301 byrjar kappingara\u0301ri\u00f0 i\u0301 fo\u0301tbo\u0301lti aftur, ta\u00f0 ver\u00f0ur spennandi. Eg hugsa\u00f0i, at hetta var ein fi\u0301n l\u00f8ta at minnast aftur a\u0301 2013, ta\u0301 a\u0301ri\u00f0 enda\u00f0i vi\u00f0 FM til HB. Eg skriva\u00f0i ein blogg ta\u0301: hann kanst tu\u0301 lesa her"}, {"text_idx": "#000088", "text": "To burka og not to burka"}, {"text_idx": "#000089", "text": "I\u0301 morgun var klumman i\u0301 Kringvarpinum nokkso politisk spi\u0301sk, og fall fleiri fo\u0301lkum fyri bro\u0301sti\u00f0. Eg skal vi\u00f0ganga, at eg var millum teirra, i\u00f0 setti te\u2019i\u00f0 i\u0301 ha\u0301lsin. Hilmar Jan Hansen, i\u00f0 vanliga er ein skilago\u0301\u00f0ur bla\u00f0ma\u00f0ur, hev\u00f0i skriva\u00f0 um burkaforbo\u00f0i\u00f0. Eitt forbo\u00f0, sum i\u0301 mi\u0301nari metan er i\u0301 besta lagi\u00f0 o\u0301ney\u00f0ugt, nokk r\u00e6ttiliga fjollutt og nokk eisini i\u0301 stri\u0301\u00f0 vi\u00f0 altjo\u0301\u00f0a mannar\u00e6ttindi."}, {"text_idx": "#000090", "text": "Fyri ikki at kalla ein spaka fyri ein spaka, hevur man i\u0301 Danmark (og F\u00f8royum) heldur tosa um maskeringsforbo\u00f0, og ho\u0301ast hetta nokk b\u00e6\u00f0i forbjo\u0301\u00f0ar fallhja\u0301lmum, br\u00f8lapum og gry\u0301lum, so hava vaksin fo\u0301lk i\u0301 fullum a\u0301lvara umr\u00f8tt hetta. Argumenti\u00f0 hevur veri\u00f0, at man ikki kann forbjo\u0301\u00f0a burka, ti\u0301 ta\u00f0 er religi\u00f8s forfylging, og ti\u0301 ikki kann lo\u0301ggevast. Ti\u0301 ma\u0301 man gera eina lo\u0301g, i\u00f0 umfatar onnur ting eisini. Hetta er beinlei\u00f0is ta\u0301puligt. Vil man gera religi\u00f8sa forfylging, so skal man i\u0301 minsta lagi standa vi\u00f0 ta\u00f0."}, {"text_idx": "#000091", "text": "Hilmar Jan hevur loyvi at hava si\u0301na meining, fri\u00f0ur veri\u00f0 vi\u00f0 ti\u0301. Men hann skriva\u00f0i to\u0301 eitt, i\u00f0 ikki passar: At hesi sum vildu verja r\u00e6ttin hja\u0301 kvinnum at bera burka, vo\u0301ru tey somu sum a\u0301vara\u00f0 mo\u0301ti krossum og \u00f8\u00f0rum kristnum symbolum i\u0301 almenna ru\u0301minum."}, {"text_idx": "#000092", "text": "Hetta passar stutt sagt ikki, tey i\u00f0 a\u0301vara\u00f0 mo\u0301ti krossum og li\u0301knandi eru ikki no\u0301gv um okkara lei\u00f0ir. Men ta\u00f0 er sera kent i\u0301 eitt nu\u0301 Fraklandi, har ta\u00f0 nettupp eru somu fo\u0301lk, sum vilja hava burkaforbo\u00f0 har, i\u00f0 a\u0301vara mo\u0301ti krossum og \u00f8\u00f0rum."}, {"text_idx": "#000094", "text": "Ta\u00f0 eru typiskt tv\u00e6r ors\u00f8kir til at vilja forbjo\u0301\u00f0a burka, onnur o\u0301sympatisk og hin sympatisk. Tann mest vanliga ors\u00f8kin, er eitt brennandi ynski um at fa\u0301a muslimar at fara av landinum, ella i\u0301 \u00f8llum f\u00f8rum gera li\u0301vi\u00f0 torf\u00f8rt fyri muslimar, i\u00f0 bu\u0301gva her."}, {"text_idx": "#000095", "text": "Hin ors\u00f8kin er meira sympastisk, nemmiliga at burka er kvinnuku\u0301gan. Burka ver\u00f0ur av no\u0301gvum familjum kravt, og kvinnan hevur ikki r\u00e6tt til at avgera sja\u0301lv. Hetta er eitt ku\u0301gandi element, har kvinnan missur si\u0301n seksualitet, og harvi\u00f0 eisini no\u0301gv av ti\u0301 valdi, i\u00f0 hon hevur a\u0301 monnum."}, {"text_idx": "#000096", "text": "Eg eri faktiskt sympatiskur fyri einum burkaforbo\u00f0. Eg haldi ikki, at a\u0301tru\u0301na\u00f0ur skal sleppa at ku\u0301ga fo\u0301lk. Undirtrykkjan av seksualiteti, uppliva vit eisini i\u0301 kristnum samkomum her heima, har ung fa\u0301a forbo\u00f0 fyri kynsligari samveru, a\u0301\u00f0renn tey eru gift. Hetta at nokta ungdo\u0301mi naka\u00f0 so grundleggjandi er i\u0301 stri\u0301\u00f0 vi\u00f0 teirra na\u0301ttu\u0301ru."}, {"text_idx": "#000097", "text": "Ti\u0301 skilji eg v\u00e6l tankan um, at eitt burkaforbo\u00f0 kundi veri\u00f0 vi\u00f0 til at givi\u00f0 muslimskum kvinnum meira fr\u00e6lsi. Men samstundis mugu vit vir\u00f0a, at fo\u0301lk hava ein a\u0301tru\u0301na, og ti\u0301 kunnu vit illa forbjo\u0301\u00f0a burka\u2019um ella a\u00f0rari seksuellari undirtrykkjan, i\u00f0 er partur av samkomuli\u0301vinum. Ikki uttan so, at vit fara um eitt mark, i\u00f0 eg ikki havi hug at fara um."}, {"text_idx": "#000098", "text": "Er a\u0301tru\u0301na\u00f0ur ors\u00f8k at loyva misbrotum?"}, {"text_idx": "#000099", "text": "Eg haldi sja\u0301lvandi, at a\u0301tru\u0301narligir bo\u0301lkar, i\u00f0 onkursvegna gera seg inn a\u0301 onnur, eitt nu\u0301 vi\u00f0 umskering, eiga at ver\u00f0a ste\u00f0ga\u00f0ir. Er ta\u00f0 t.d. ein l\u00e6kni, medisinma\u00f0ur, imamur ella rabbinari, i\u00f0 umsker eitt barn, so eigur vi\u00f0komandi at fa\u0301a eina langa fongsulsrevsing. Men burkakrav og fornoktan av kynsli\u0301vi, eru ikki heilt i\u0301 somu kategori."}, {"text_idx": "#000100", "text": "So at revsa fo\u0301lk fyri at ganga i\u0301 burka, ta\u00f0 er i\u0301 mi\u0301nari ver\u00f0 at fara ov langt."}, {"text_idx": "#000102", "text": "Gle\u00f0iligan 1. desember til tykkum, vit seta jo\u0301lama\u0301na\u00f0in i\u0301 gongd vi\u00f0 einum v\u00f8krum fittum sangi u\u0301r nokk besta jo\u0301lakalendaranum, sum er gj\u00f8rdur, Jul pa\u030a Vesterbro hja\u0301 Anders Matthesen."}, {"text_idx": "#000103", "text": "Gl\u00f8ggir gestir fara at varnast, at hetta er ju\u0301st sama byrjan, sum eg vanliga havi a\u0301 jo\u0301lakalendaranum. Ta\u00f0 er ti\u0301, at sumt er somiki\u00f0 gott, og somiki\u00f0 upplagt, at ta\u00f0 er vert at endurtaka."}, {"text_idx": "#000105", "text": "Nu\u0301 i\u0301 jo\u0301lama\u0301na\u00f0inum er ein jo\u0301lakalendari a\u0301 hv\u00f8rjum horni. M\u00e6r so li\u0301kt, so vil eg ikki skilja meg burturu\u0301r, so sja\u0301lvandi er eisini ein jo\u0301lakalendari her a\u0301 Nudlum."}, {"text_idx": "#000106", "text": "Hv\u00f8nn dag fram til jo\u0301la deili eg okkurt gott vi\u00f0 tykkum. Ta\u00f0 kann vera ein go\u0301\u00f0ur sangur, ein go\u0301\u00f0 mynd, ein yrking, eitt vi\u00f0m\u00e6li, ein leinkja, eitt filmklipp, ein s\u00f8ga, ein ga\u0301ta ella okkurt heilt anna\u00f0."}, {"text_idx": "#000108", "text": "Vo\u0301nandi ti\u0301ma tit at vitja aftur, um ikki hv\u00f8nn dag, so n\u00e6stan hv\u00f8nn dag, eg kann ennta\u0301 lova, at summi klipp ella sangir vera somiki\u00f0 go\u0301\u00f0, at tit saktans kunnu vitja fleiri fer\u00f0ir hv\u00f8nn dag.\nTykkum ynskist ein go\u0301\u00f0ur jo\u0301lama\u0301na\u00f0i."}, {"text_idx": "#000109", "text": "Men st\u00f8rstur er k\u00e6rleikin \u2013 sambandi\u00f0 vi\u00f0 ti\u0301ni medmenniskju er so \u00f8giliga ty\u0301\u00f0andi, ta\u00f0 hevur n\u00e6rum alt at siga fyri okkum menniskju. K\u00e6rleiksga\u0301van, ga\u0301van at elska og ga\u0301van at ver\u00f0a elska\u00f0ur, man vera tann st\u00f8rsta ga\u0301van, i\u00f0 vit sum manna\u00e6tt hava fingi\u00f0."}, {"text_idx": "#000111", "text": "No\u0301gv hevur veri\u00f0 sagt, um hv\u00f8rt hetta er gott ella ringt. Er ta\u00f0 vert ta\u00f0, at halda fast i\u0301 einum forholdi, ta\u0301 o\u0301semjur eru, ta\u0301 sja\u0301lvrealiseringin kanska haltar, ta\u0301 kegl fyllir no\u0301gv, ta\u0301 man i\u0301 einum forelskilsisru\u0301si er follin fyri onkrum \u00f8\u00f0rum?"}, {"text_idx": "#000112", "text": "Well, eg skal ikki gera meg klo\u0301kan uppa\u0301 hetta, havi fleiri long forhold vi\u00f0 b\u00f8rnum aftanfyri meg. Eg eri skildur og kann sta\u00f0festa, at eg ho\u0301ast eg vildi ta\u00f0, ikki kla\u0301ra\u00f0i at halda fast a\u0301 forhodlinum vi\u00f0 ti\u0301 dju\u0301pa k\u00e6rleikanum til eitt anna\u00f0 menniskja. Hesum k\u00e6rleika, i\u00f0 ger, at tu\u0301 bli\u0301vur vi\u00f0 o\u0301ans\u00e6\u00f0."}, {"text_idx": "#000113", "text": "Eg dugi eisini at si\u0301ggja, at ho\u0301ast ta\u00f0 ikki var eg, i\u00f0 valdi, at enda mi\u0301tt hju\u0301narband, so hev\u00f0i ta\u00f0 ivaleyst beint fyri m\u00e6r at veri\u00f0 verandi i\u0301 ti\u0301, so sja\u0301lvandi er ta\u00f0 ikki so svart/hvi\u0301tt, at ta\u00f0 at halda fast i\u0301 dju\u0301pa k\u00e6rleikanum fyri ein hv\u00f8nn pri\u0301s."}, {"text_idx": "#000114", "text": "Men samstundis, so er ta\u00f0 o\u0301tru\u0301liga r\u00f8randi at uppliva hendan treytaleysa k\u00e6rleikan. Si\u0301\u00f0stu viku, var eg i\u0301 Danmark, og sat vi\u00f0 sju\u0301kraleguna hja\u0301 pa\u0301pa mi\u0301num, i\u00f0 stri\u0301\u00f0ist si\u0301tt har\u00f0asta stri\u0301\u00f0 i\u0301 li\u0301vinum. Eitt stri\u0301\u00f0, har flestu menn h\u00f8vdu givi\u00f0 skarvin yvir. Men ikki pa\u0301pi mi\u0301n, hann kempar, sterkur sum ein risi, og vi\u00f0 einum vilja, i\u00f0 fa\u0301ur ma\u00f0ur kann matcha. Vi\u00f0 hansara li\u00f0 seinastu 5-6 vikurnar, hevur mamma siti, sum hon hevur gj\u00f8rt i\u0301 v\u00e6l yvir 50 a\u0301r eftirhondini. Ta\u00f0 er eingin ivi um, at hennara umsorgan, og hennara k\u00e6rleiki eigur ein sto\u0301ran lut i\u0301 hansara st\u00f8\u00f0ugu styrki."}, {"text_idx": "#000115", "text": "I\u0301 mo\u0301tbur\u00f0i er ta\u00f0 i\u0301 l\u00f8tuni, og ta\u00f0 hevur heldur ikki veri\u00f0 ein dansur a\u0301 ro\u0301sum hesi 50 a\u0301rini. Onkunti\u0301\u00f0 havi eg eisini spurt tey, ta\u0301 tey hava keglast mest sum av gomlum vana, hvi\u0301 ti\u0301ma tit at bli\u0301va vi\u00f0? Hvi\u0301 fara tit ikki hv\u00f8r til si\u0301tt?"}, {"text_idx": "#000116", "text": "Tey hava onganti\u0301\u00f0 veruliga svara, men ta\u0301 eg nu\u0301 sa\u0301 tey saman vi\u00f0 sju\u0301kraleguna, so er svari\u00f0 greitt, ta\u00f0 er ein k\u00e6rleiki so dju\u0301pur, at kegl og anna\u00f0 fjas og fjant ongan ty\u0301dning hevur. Ti\u0301 st\u00f8rstur er k\u00e6rleikin, ma\u0301 ta unnast okkum \u00f8llum at uppliva tann dju\u0301pa k\u00e6rleikan til eitt anna\u00f0 menniskja."}, {"text_idx": "#000118", "text": "Eg havi umm\u00e6lt i\u0301 eini 27 a\u0301r ella so. Eg geri ta\u00f0 av einari ors\u00f8k, og ta\u00f0 er ti\u0301, at eg haldi, at ta\u00f0 hevur ty\u0301dning, at onkur ger ta\u00f0. Listarfo\u0301lk skapa list og hava uppibori\u00f0 seri\u00f8sa vi\u00f0ger\u00f0. Eg haldi eisini, at ta\u00f0 er ney\u00f0ugt fyri at mentanin skal mennast. Ein kritisk vi\u00f0ger er ikki alti\u0301\u00f0 behagilig, men hon er ney\u00f0ug, og hon ger okkum betri."}, {"text_idx": "#000119", "text": "Eg eri eisini sannf\u00f8rdur um, at ho\u0301ast fo\u0301lk kunnu bli\u0301va kedd i\u0301 l\u00f8tuni, ta\u0301 tey fa\u0301a eitt kritiskt umm\u00e6li, so gongur ta\u00f0 yvir, og eg tru\u0301gvi, at tey l\u00e6ra naka\u00f0 av ti\u0301, og gerast betur listarfo\u0301lk, eisini ho\u0301ast ta\u00f0 kanska ikki kennist so hja\u0301 teimum."}, {"text_idx": "#000120", "text": "Eg havi uppliva\u00f0 no\u0301gv i\u0301 mi\u0301ni ti\u0301\u00f0, dey\u00f0sho\u0301ttanir og har\u00f0skapsho\u0301ttanir umvegis interneti\u00f0, ho\u0301ttan send umvegis br\u00e6v, og annars no\u0301gv ro\u0301s og no\u0301gv ri\u0301s b\u00e6\u00f0i umvegis Facebook, sms, myspace, msn og hvat ta\u00f0 nu\u0301 einafer\u00f0 \u00e6t a\u0301\u00f0renn ta\u00f0, men eisini andlit til andlits."}, {"text_idx": "#000121", "text": "Eg skal ikki klaga, flestu afturmeldingarnar eru jaligar, og fo\u0301lk eru i\u0301 sto\u0301ran mun fitt og go\u0301\u00f0, sja\u0301lvt tey, sum eru o\u0301samd."}, {"text_idx": "#000122", "text": "Seinastu vikuna havi eg fingi\u00f0 no\u0301gvar jaligar afturmeldingar, men eisini nakrar illar, keddar og ennta\u0301 o\u0301behagiligar. Eg eri ikki sartur, so ta\u00f0 er i\u0301 lagi\u00f0. Ta\u00f0 eru to\u0301 try\u0301 ting, i\u00f0 eg havi biti\u00f0 merki i\u0301, og sum eg havi hug at huglei\u00f0a um."}, {"text_idx": "#000123", "text": "Or\u00f0 eru ikki alti\u0301\u00f0 bert or\u00f0"}, {"text_idx": "#000124", "text": "Ta\u0301 vit umm\u00e6ldu lagi\u00f0 Summar hja\u0301 Steso, umr\u00f8ddi eg, at songkvinnan umframt at vera heilt \u00f8giliga u\u0301trykksfull, eisini var ta\u00f0 a\u0301 sama ha\u0301tt i\u0301 \u00f8llum l\u00f8gunum higartil, og at man troytta\u00f0ist av hesum. I\u0301 hesum sambandi bru\u0301kti eg hugtaki\u00f0 \u201cat fa\u0301a vaml\u201d, fyri meg merkir ta\u00f0 bara, at ta\u00f0 er for no\u0301gv av ti\u0301 go\u0301\u00f0a. Man f\u00e6r t.d. vaml fyri hjallak\u00f8ku, sja\u0301lvt um fyrsta stykki\u00f0 smakkar sera v\u00e6l."}, {"text_idx": "#000125", "text": "Men eg havi skilt a\u0301 fo\u0301lki, at tey hava tiki\u00f0 hetta, sum sera ni\u00f0urgerandi. Solei\u00f0is var ta\u00f0 ikki meint, og ta\u00f0 ma\u0301 eg so taka til eftirtektar, og bi\u00f0ja um umbering fyri, umframt at velja or\u00f0ini betri eina a\u00f0ru fer\u00f0."}, {"text_idx": "#000126", "text": "Eitt hugtak, i\u00f0 no\u0301gv halda seg til, ta\u0301 tey finnast at okkum umm\u00e6larum, er konstruktivur kritikkur: At man ikki skal kritisera naka\u00f0, uttan at hava eina loysn, um hvussu hetta kann gerast betur."}, {"text_idx": "#000127", "text": "Eg haldi, at hetta er eitt ska\u00f0iligt hugtak, i\u00f0 f\u00f8rir til stagnatio\u0301n og ryggklappan. Vit hava bru\u0301k fyri bers\u00f8gnum kritikki, um vit skulu gerast betur. Ta\u00f0 er ikki uppga\u0301van hja\u0301 umm\u00e6laranum at finna betri loysnir, ta\u00f0 skal listafo\u0301lki gera. Umm\u00e6larin skal vi\u00f0gera verki\u00f0, ikki skapa eina ny\u0301ggja u\u0301tga\u0301vu av verkinum, ta\u00f0 er uppga\u0301van hja\u0301 listafo\u0301lkinum. Eitt krav um reellan kritik er i\u0301 ordan, men konstruktivur kritikkur er einki anna\u00f0 enn ein umbering fyri ikki at fyrihalda seg kritiskt. Ta\u00f0 er eisini eitt hent ambo\u00f0, um man ikki vil taka kritikk til si\u0301n."}, {"text_idx": "#000128", "text": "Seinastu no\u0301gvu a\u0301rini havi eg umm\u00e6lt fyri Kringvarpi\u00f0, i\u0301 Kv\u00f8rnini, i\u0301 Brunsj og so aftur i\u0301 Kv\u00f8rnini. Onkunti\u0301\u00f0 hevur arbei\u00f0i\u00f0 havt eina samsy\u0301ning vi\u00f0 s\u00e6r, og onkunti\u0301\u00f0 ikki. Eg havi to\u0301 onganti\u0301\u00f0 umm\u00e6lt ti\u0301, at eg fekk pening fyri ta\u00f0."}, {"text_idx": "#000129", "text": "Eitt sum eg fer\u00f0 eftir fer\u00f0 renni meg i\u0301, er at fo\u0301lk, i\u00f0 kritisera umm\u00e6lini, siga, at tey gjalda Kringvarpsgjald, og ti\u0301 hava r\u00e6tt til at finnast at okkum, ennta\u0301 at krevja, at vit ikki skulu vera i\u0301 u\u0301tvarpinum."}, {"text_idx": "#000130", "text": "Ti\u0301anverri er hesin parturin vaksandi. Eg havi i\u0301 veitslulag i\u0301 fleiri f\u00f8rum roynt at sagt vi\u00f0 fo\u0301lk, i\u00f0 eru aggressiv og a\u0301loypandi i\u0301 si\u0301num atbur\u00f0i, at eg eri i\u0301 veitslulag, og ti\u0301 ikki orki at diskutera vi\u00f0 tey, ella at eg bara vil hava fri\u00f0, og um tey ikki kunnu tosa vi\u00f0 meg edru\u0301 i\u0301sta\u00f0in. Men ta\u0301 kemur fer\u00f0 eftir fer\u00f0 hendan u\u0301ts\u00f8gnin: \u201cEg rindi Kringvarpsgjald, og ma\u0301 hoyra uppa\u0301 teg, so nu\u0301 skalt tu\u0301 lurta eftir m\u00e6r!\u201d"}, {"text_idx": "#000132", "text": "Skal ta\u00f0, at Kringvarpi\u00f0 rindar m\u00e6r eina samsy\u0301ning merkja, at eg skal geva avkall uppa\u0301 eitt privatli\u0301v, og standa til svars fyri fo\u0301lki 24 ti\u0301mar um d\u00f8gni\u00f0?"}, {"text_idx": "#000133", "text": "Eg veit ikki, hvat fo\u0301lk hugsa fyri s\u00e6r, halda tey, at Kringvarpsgjald gevur teimum r\u00e6tt, at eiga atgongd til \u00f8ll sum eru i\u0301 sendingum i\u0301 Kringvarpinum 24/7?"}, {"text_idx": "#000134", "text": "Eg lurti fegin, um fo\u0301lk eru o\u0301samd vi\u00f0 m\u00e6r vi\u00f0vi\u0301kjandi umm\u00e6lum. Tit eru \u00f8ll v\u00e6lkomin at skriva til mi\u0301n a\u0301 Facebook, ella ringja til mi\u0301n i\u0301 dagti\u0301munum. Eru tit edru\u0301, so skulu tit nokk fa\u0301a svar. Ta\u00f0 er ikki vi\u0301st, at eg ver\u00f0i samdur vi\u00f0 tykkum. Ta\u00f0 er ikki vi\u0301st, at eg havi ti\u0301\u00f0 at pra\u0301ta ju\u0301st ta\u0301, men vit kunnu so avtala\u00f0 n\u00e6r vit skulu pra\u0301ta, um ynski er um ta\u00f0. Men at diskutera vi\u00f0 full fo\u0301lk, ta\u00f0 ti\u0301mi eg ikki."}]